Hobro har skrevet en seks måneder lang kontrakt med den franske kant Wilfried Domoraud, der har imponeret under en prøvetræning i klubben.

Hobro har i 14 dage haft besøg af den franske kantspiller Wilfried Domoraud. Han har spillet tre træningskampe for nordjyderne, og her har han vist sine store kvaliteter frem på bedste vis.

Derfor har Hobro nu tilknyttet den 27-årige franskmand på en kontrakt sæsonen ud.

- Han har virkelig set god ud i træningskampene, senest i går mod Braunschweig. Han er lidt en anden type kant end dem vi har i forvejen, så på den vis passer han rigtig godt ind i truppen, siger sportschef Jens Hammer til bold.dk.

- Han er ekstremt boldfast, han er fysisk stærk og har et godt blik for spillet. Han er en tovejsspiller som sikrer en god balance på holdet, og så har han et meget stærkt venstreben. Så vi glæder os meget til at se ham i foråret.

Domoraud er Hobros fjerde forstærkning i kampen for overlevelse. Tidligere har man hentet rutinerede Babajide Ogunbiyi, Michael Christensen og Hans Henrik Andreaasen ind.

Domoraud har en fortid hos blandt andre Arles, Admira Wacker, Mattersburg og engelske Woking.

jesper@bold.dk